ইসলামের শত্রুপক্ষের সবচেয়ে বড় শত্রুতা হলো আল্লাহর কেতাবের সাথে। এক্ষেত্রে বিধর্মী কাফের, আগ্রাসী মার্কিনী বা ভারতীয় ও স্বদেশী সেকুলারদের উপলদ্ধি ও স্ট্রাটেজী অভিন্ন। তাই তাদের অভিন্ন কৌশল হলো, মুসলমানদেরকে কোরআন থেকে দূরে সরানো। আল্লাহতায়ালার এ কিতাবের সাথে বাংলাদেশের মুসলমানদের আচরণটি কি কম বেদনাদায়ক? তারা কোরআনের তেলাওয়াতকে যথেষ্ট মনে করেছে, কোরআন বুঝা নয়। দেশে বহু হাজার মাদ্রাসা, লক্ষ লক্ষ মাদ্রাসার ছাত্র-শিক্ষক, কিন্তু তাদের মাঝেই বা ক’জন পুরা কোরআনটি অন্ততঃ একবার বুঝে পড়েছে? ক’জন সে কোরআনের নির্দেশাবলীকে বাস্তবায়নে উদ্যোগ নিয়েছে? শতকরা ৯০ ভাগ মানুষ মুসলিম হওয়া সত্ত্বেও ইসলামী রাষ্ট্র বিপ্লবের জন্য কি দেশ তৈরী? একটি দেশ যখন একটি বিপ্লবের জন্য তৈরী হয়ে যায় তখন সেদেশের রাজপথ পূর্ণ হয়ে যায় লাখো লাখো মানুষে। জনতার সে সমুদ্র কি কোন স্বৈরাচারী শাসকের কামান এবং গোলাবারুদ থামাতে পারে? ১৭৮৯ সালের ফরাসী বিপ্লব কালে ফ্রান্সের রাজা যেমন পারেনি, তেমন ১৯১৭ সালে রাশিয়ার জার পারেনি এবং ১৯৭৯ সালে ইরানের শাহও পারেনি। বিপ্লব থামাতে ইরানের শাহ রাস্তায় ট্যাংক নামিয়েছিল। সে ট্যাংকের মোকাবেলা করেছে নিরস্ত্র মানুষের বিশাল জোয়ার। ট্যাংক আর কত মানুষকে হত্যা করতে পারে? ট্যাংকের তলায় বহু হাজার মানুষ পিষ্ট করার পর অবশেষে ট্যাংকের চালকেরাই ক্ষ্যান্ত দিয়েছিল। হাজার হাজার নিরীহ মানুষের হৃদয়-নিংড়ানো রক্ত সে দিন সাধারণ সৈনিকদের বিবেকও জাগিয়ে তোলে। বুঝতে পারে, নিজদেশের নিরপরাধ মানুষ হ্ত্যা কখনই কোন সৈনিকের চাকুরি হতে পারে না। এবং সেটি কি জায়েজ হতে পারে কোন দুর্বৃত্ত স্বৈরাচারকে বাঁচাতে? এটি তো জঘন্য যুদ্ধাপরাধ। সৈনিকের কাজ তো আগ্রাসী শত্রু হত্যা, নিজ দেশের নিরীহ নাগরিক হত্যা নয়। ফল হলো, শহিদের রক্ত সেদিন ট্যাংকের উপর বিজয়ী হয়েছিল। আর এভাবেই সেদিন মুসলিম বিশ্বের সবচেয়ে সেকুলার, সবচেয়ে স্বৈরাচারি এবং সবচেয়ে পাশ্চাত্য-প্রভাবিত দেশে ইসলামপন্থিদের বিজয় এসেছিল। বিপ্লবের আগে সে দেশে পাশ্চাত্য সংস্কৃতির প্রভাব এতটাই বেশী ছিল যে হোটেল ও রেস্টুরেন্টগুলোতে পানির চেয়ে মদই বেশী ব্যবহৃত হত। প্রশ্ন হলো, বাংলাদেশে সেকুলারিষ্টগণ কি ইরানের সেকুলারিষ্টদের চেয়ে বেশী শক্তিশালী? মূল পার্থক্যটি হলো, কোরআনের জ্ঞান সে দেশের হাজার হাজার আলেম, নারী-পুরূষ ও যুবক-বৃদ্ধের মনের ভূবনে আমূল বিপ্লব এনেছিল। আর মনের সে ব্যাপক বিপ্লবই তাদেরকে রাষ্ট্রে বিপ্লব আনতে ভীষণ ভাবে উদ্যোগী করে। জনগণের কাছে রাজনীতি তখন পবিত্র জিহাদে পরিণত হয়।